Mette Thiesen (DF), 2025-11-19:
Jeg vil lægge mig lidt i slipstrømmen af nogle af de kommentarer, der har været.
Først er det her jo sådan endnu et klassisk eksempel på et lovforslag, som er sådan et bunkebryllup.
For vi er for vores vedkommende med i nogle af aftalerne, mens vi ikke er med i andre.
Så derfor vil jeg simpelt hen gerne have, at man som minimum deler det her lovforslag op efter de forskellige elementer.
Vi står her og diskuterer at momsfritage eksemelvis børn og unge, når de går til fitness, musik og dans, og det synes vi er rigtig, rigtig fint.
Men hvorfor er det overhovedet sådan, at vi står og diskuterer det i dag?
Det er, fordi man desværre i det danske Folketing klapper hælene sammen, hver eneste gang der kommer noget fra EU.
Jeg tror sådan set, at de fleste, måske med undtagelse af den yderste venstrefløj, vil give mig ret i, at det er fuldstændig åndssvagt at pålægge moms på eksempelvis det, at man bevæger sig noget mere, altså at man går til fitness eller andet.
Så hvorfor egentlig ikke bare fjerne den del af det og så sige, at vi ikke kommer til at implementere en ekstra beskatning på danskerne, når de eksempelvist går til træning, for det synes vi sådan set det er ganske fornuftigt at de gør?
Så det ville jeg ønske, at man gjorde, i stedet for at man laver sådan en lille lappeløsning som det, der her er lagt op til.
Men vi tager selvfølgelig også alle delene med, så den del kan vi sådan set godt støtte.
Som der også blev sagt tidligere heroppe fra talerstolen, gør rigtig, rigtig meget af det, der kommer fra EU, intet nemmere, men det gør alting meget mere bøvlet, bureaukratisk og sværere.
Som sagt er det her et lovforslag, der indeholder en perlerække af forskellige ting, og en af de ting, som jeg også gerne vil knytte nogle kommentarer til, er eksempelvis fiskeriaftalen.
For det er jo en aftale, som vi i Dansk Folkeparti ikke er en del af, og det er den aftale, som det her lovforslag implementerer ved at udskyde implementeringen af CO 2 -afgiften på fiskeriet.
Som mange af jer nok husker, var der lige omkring årsskiftet historier om fiskere, som kritiserede CO 2 -afgiften, og som var bange for, at det ville sende flere fisk ud af landet, ligesom det ville øge udledningerne uden for Danmarks grænser, og det skyldes, at afgiftspligten udelukkende omfatter, når der tankes i Danmark.
I Dansk Folkeparti ser vi sådan set den her aftale som et lille plaster på et åbent sår – jeg vil næsten sige, at det er grænsende til at være et åbent benbrud – og som sætter dansk fiskeri bagud i forhold til vores europæiske konkurrenter, og selv om det udskydes til 2029, tvivler vi på, at det vil have en egentlig effekt på klimaet, når der så skabes så klare økonomiske incitamenter til at omgå at tanke i Danmark.
Jeg kunne forstå, at Danmarksdemokraterne vil stille et ændringsforslag om bare at fjerne den permanent, og det støtter vi i Dansk Folkeparti, vil jeg gerne sige her med det samme, men det her er jo et klassisk eksempel på sådan noget, jeg vil kalde klimaidioti.
For hvis vi skambeskatter danske fiskere og danskerne generelt, rykker tingene jo et andet sted hen.
Vi står for 0,1 pct. af den samlede CO2-udledning i hele verden, og hvis vi stoppede al vores udledning i morgen, ville man ikke kunne måle det i atmosfæren.
Så vi skal holde op med det her, som bare gør danskerne fattigere, og som gør det mere bøvlet og bureaukratisk for vores erhvervsdrivende.
Det allerbedste for Danmark ville, som jeg sagde før, være, at vi bare skrottede CO 2 -afgiften på dansk fiskeri og i det hele taget for industrien.
For det betyder altså, at vi i Danmark taber konkurrenceevne og arbejdspladser, og at priserne bare bliver højere.
I en tid, hvor priserne på grænsehandel slår rekorder, burde vi i stedet fjerne alt det, der gør priserne dyrere, og det er jo desværre ikke det, man ønsker fra et bredt flertals side i det danske Folketing.
Så der er her en opfordring til, at man deler det op, sådan at man har en mulighed for at støtte de dele, som man kan støtte, og så stemme nej til de dele, som omfatter implementeringen af en aftale, som mange af os ikke er en del af.